Von Þóroddsdóttir er ævintýrahross , á því leikur ekki vafi . Að minnsta kosti var það að heyra á Bjarna í dag . Raunar minnir mig að það hafi verið aðeins lakara hljóð í honum dag einn í síðustu viku ! En svona hefur það nú löngum gengið fyrir sig hér á bæ , ætli maður kannist ekki við það . Annars allt hefðbundið , má segja , og gengur allt vel , svona smámjakast í áttina , rétt eins og sólin hækkar á himni , eitt hænufet á dag . Ég er að verða þokkalega ánægður með klárana mína , svona miðað við árstíma . Goði var mjúkur og góður á töltinu hjá Bjarna , Hlekkur er að verða drýgri á brokkinu , það opnast fljótt fyrir töltið í Vála . Þetta heyrði ég og sá í dag um þrjá yngstu Hlakkarsynina . Þorkell hringdi í dag . Hann ætlar að koma á laugardaginn og járna svolítið fyrir mig . Það gengur alltaf vel hjá honum með Straum – utan einu sinni varð smá uppákoma , sem ekki hefur endurtekið sig .